[pic] | COMISIA EUROPEANĂ | ÎNALTUL REPREZENTANT AL UNIUNII EUROPENE PENTRU AFACERI EXTERNE ȘI POLITICA DE SECURITATE |

Bruxelles, 26.1.2011

COM(2011) 35 final

2011/0015 (NLE)

Propunere comună de

REGULAMENT AL CONSILIULUI

de modificare a Regulamentului (CE) nr. 1210/2003 privind anumite restricții specifice în relațiile economice și financiare cu Irak

EXPUNERE DE MOTIVE

1. Regulamentul (CE) nr. 1210/2003 al Consiliului a impus anumite dispoziții restrictive cu privire la Irak, în conformitate cu Poziția comună 2003/495/PESC și cu Rezoluția 1483 (2003) a Consiliului de Securitate al Organizației Națiunilor Unite. Articolul 2 din Regulamentul (CE) nr. 1210/2003 prevede dispoziții specifice cu privire la plățile pentru exporturile de petrol, produse petroliere și gaze naturale din Irak, în timp ce articolul 10 prevede dispoziții privind exceptarea unor active irakiene de la acțiuni în justiție.

2. Aceste dispoziții au fost aplicate până la 31 decembrie 2007. Dispozițiile respective au fost prelungite până la 31 decembrie 2009, prin Rezoluția 1859 din 22 decembrie 2008. Prin Rezoluția 1905 din 21 decembrie 2009, Consiliul de Securitate al Organizației Națiunilor Unite a decis, la solicitarea Irakului, ca aceste dispoziții specifice să fie prelungite până la 31 decembrie 2010. În conformitate cu Decizia 2010/128/PESC a Consiliului, Regulamentul (CE) nr. 1210/2003 a fost modificat în consecință prin Regulamentul (UE) nr. 168/2010.

3. Prin Rezoluția 1956 din 15 decembrie 2010, Consiliul de Securitate al Organizației Națiunilor Unite a hotărât să prelungească aceste dispoziții specifice cu 6 luni, până la 30 iunie 2011, urmând să le abroge de la această dată. În conformitate cu Decizia 2011/…/PESC a Consiliului, Regulamentul (CE) nr. 1210/2003 ar trebui modificat în consecință.

2011/0015 (NLE)

Propunere comună de

REGULAMENT AL CONSILIULUI

de modificare a Regulamentului (CE) nr. 1210/2003 privind anumite restricții specifice în relațiile economice și financiare cu Irak

CONSILIUL UNIUNII EUROPENE,

având în vedere Tratatul privind funcționarea Uniunii Europene, în special articolul 215 alineatul (1),

având în vedere Decizia 2011/…/PESC a Consiliului de modificare a Poziției comune 2003/495/PESC cu privire la Irak[1],

având în vedere propunerea prezentată în comun de Înaltul Reprezentant al Uniunii pentru afaceri externe și politica de securitate și de Comisie,

întrucât:

4. Articolul 2 din Regulamentul (CE) nr. 1210/2003 al Consiliului din 7 iulie 2003 privind anumite restricții specifice în relațiile economice și financiare cu Irak și de abrogare a Regulamentului (CE) nr. 2465/96[2] prevedea, în conformitate cu Rezoluția 1483 (2003) a Consiliului de Securitate al Organizației Națiunilor Unite, dispoziții specifice în ceea ce privește plățile pentru petrolul, produsele petroliere și gazele naturale exportate din Irak, în timp ce articolul 10 din regulamentul respectiv prevede dispoziții specifice privind exceptarea unor active irakiene de la acțiuni în justiție. Aceste dispoziții specifice au fost aplicate până la 31 decembrie 2010[3].

5. Rezoluția 1956 din 15 decembrie 2010 a Consiliului de Securitate al ONU prevede că aceste dispoziții specifice ar trebui să fie prelungite până la 30 iunie 2011 și că ar trebui să fie abrogate de la această dată. Prin urmare, în conformitate cu Decizia 2011/…/PESC a Consiliului, Regulamentul (CE) nr. 1210/2003 ar trebui modificat în consecință.

6. Pentru a garanta eficacitatea măsurilor prevăzute de prezentul regulament, acesta trebuie să intre în vigoare imediat,

ADOPTĂ PREZENTUL REGULAMENT:

Articolul 1

La articolul 18 din Regulamentul (CE) nr. 1210/2003, alineatul (3) se înlocuiește cu următorul text:

„3. Articolele 2 și 10 se aplică până la 30 iunie 2011.”

Articolul 2

Prezentul regulament intră în vigoare la data publicării în Jurnalul Oficial al Uniunii Europene .

Prezentul regulament este obligatoriu în toate elementele sale și se aplică direct în toate statele membre.

Adoptat la Bruxelles, […]

Pentru Consiliu,

Președintele […]

[1] JO L … , … 2010, p. .. .

[2] JO L 169, 8.7.2003, p. 6.

[3] Regulamentul (UE) nr. 168/2010 al Consiliului (JO L 51, 2.3.2010, p. 1).